地名: 熊川 (慶尚道, 縣（監）)
年: 1510.0

○辛丑/上御慶會樓下, 試射文官。 命政府、禮曹、兵曹, 議慶尙水使李宗義斬賊倭事。 金壽童等議: "水軍黃檢山等遇害根因及李宗義追捕賊倭節次, 宜及對馬島敬差官發船之前, 急遣京官, 推考以啓。 且信三甫羅捉囚官軍四名于其家, 事甚駭愕。 若終不放還, 或殺害, 則徐當議之, 姑令鎭將詰責曰: ‘爾等來居我土, 積有年紀, 與我編氓無異, 我國法令, 爾豈不知耶? 近聞邊將捕獲賊倭, 未知此是汝之子耶。 爾子弟實有罪犯, 則其被戮宜矣, 如無所犯, 則邊將亦豈得無罪? 有罪無罪, 宜一聽朝廷處分, 爾不計此, 擅執官軍, 拘囚不放, 此前古所無。 若具由以啓, 則朝廷必有處置, 悔無所及。 宜速放還。’ 以此反覆嚴辭詰責, 而書所答之言馳啓事, 下諭何如?" 議纔畢, 慶尙道觀察使書狀適至。 其狀曰: "薺浦僉使金世鈞、熊川縣監韓倫等牒報, 助羅萬戶, 雖捉留採藿倭人、信三甫羅子息、奴子等, 不卽許還, 然信三甫羅等, 擅執助羅浦防禦軍卒, 累日拘留, 至爲未便。 令通事朴係奉, 將此意擧法開說于頭倭及信三甫羅, 乃還船軍, 着枷還送本浦。" 上命勿令詰責。

○對馬島敬差官濟用監正康仲珍馳啓曰: "今月初五日, 倭兵圍熊川城, 京通事等, 從門隙窺見, 彼爲大將者, 乃去年特送貞長。 熊川縣監韓倫, 知京通事等, 與貞長相知, 令相語問來寇之由。 貞長答曰: ‘釜山浦僉使李友曾, 改造公廨, 役恒居倭, 甚於編氓, 此前古所未有。 且前日分大、中、小船給料, 友曾則皆以小船尺量。 去年將此意, 告于禮曹, 禮曹聽而不聞, 國家亦不罪友曾。 我等所以至此。’ 通事申自剛答曰: ‘薺浦、熊川何故耶?’ 貞長又答曰: ‘薺浦僉使, 則恒居倭, 欲採藿出歸, 請射官, 僉使稱造船無暇, 不許, 使水使, 捕殺無罪倭四名。 熊川則或減給糧料, 或遷延不給, 且禁恒居倭出入通市。 以此島主, 命我等伐釜山浦、薺浦、巨濟等處, 不得已來此, 非我意也。 熊川守出降則已, 不降則當決勝否。’ 熊川縣監, 令通事答曰: ‘我雖出對, 言語須通事乃知, 何必見我爲? 可令通事, 盡傳我意。’ 俄而倭奴梯攀上城, 爲城上人所射中墜死, 小却, 又以櫓木, 衝擊南門擁城, 城頭數尺許頹破。 城中軍人大駭, 奔出北門外, 熊川縣監韓倫, 收散卒守城, 節度使金錫哲、金海府使成秀才、敬差官李軾等, 率軍繼至, 鼓躁而進, 城不陷。 初五日, 我軍與倭奴, 終日相戰, 彼衆我寡, 退保五里許。 夜半賊兵, 潛至熊川神山山腰, 一時叫躁, 我軍大驚奔潰, 錫哲等勢窮而退。 初六日, 熊川縣監, 爲倭所迫, 棄城奔至金海。" 傳曰: "倭變甚劇, 宜令各司, 各陳制敵方略。"

○下倭書契于賓廳曰: "觀此不勝痛心, 欲親見卿等, 聞制勝之策。" 遂御思政殿, 引見三公及府院君、六卿曰: "倭變至此, 何以處之? 所見各異, 其悉陳之。" 領議政金壽童曰: "變生不意, 故各鎭陷沒, 京軍尙未齊到, 兵勢單弱, 不能驅逐。 且鹽浦倭奴, 還入故居, 此亦可懼。" 左議政柳順汀曰: "京軍未歸, 彼强我弱, 故坐見屈辱。 將卒多赴, 則必退去矣。" 右議政成希顔曰: "倭奴大擧入寇, 豈必久留? 彼若能料京軍下來, 則必止接于加德島。 其久留熊川等地者, 欲畢輸米穀耳。" 金壽童曰: "東萊有弓手, 故賊不敢近。 但其通簡, 必外援將士心志, 而欲逞其謀也。" 吏曹判書申用漑曰: "國家昇平已久, 南民聞倭寇, 必奔竄山谷。 雖調本道軍士, 當不及彼倭之數, 須都元帥下歸, 可以鎭南方軍民之心。" 刑曹判書權鈞曰: "倭奴大擧入寇, 而我軍單弱, 故相持日久。 加以南人恟懼, 朝士、守令, 先自搖動, 携家上來, 人民驚駭, 當更加嚴禁。" 柳順汀曰: "禦敵當用銃筒箭, 寇若鴟張, 則當以此爲先鋒, 請令預習何如? 且兵使金錫哲, 將往救熊川, 領兵而退, 其於軍律, 豈不大妨乎? 又許令李海, 出(目)
                〔自〕
              圍中, 此亦不可。" 戶曹判書洪景舟曰: "臣意以柳順汀、成希顔中, 爲都元帥, 壓境長驅, 則士卒恃之爲增氣, 倭寇必退。" 金壽童曰: "都元帥歸慶尙道, 而全羅道脫有倭變, 則使誰主謀乎?" 申用漑曰: "辛允武、朴永文中, 可遣於全羅道。" 金壽童曰: "自今以後, 斷無可和之理, 而鹽浦倭人, 還入舊居, 此事之不可者也。" 上曰: "京軍四百人, 今將下歸。 然兵不在多, 精選武士, 以大臣爲都元帥則可也。" 禮曹判書朴說曰: "黃衡、柳聃年, 雖爲諸將, 不如一大臣。 大臣歸則聲勢自重矣。" 左參贊辛允武曰: "諸將已抄兵得三千四百餘名, 分三等, 又當擇軍官二百, 以備急可也。" 上曰: "須精擇驍勇者用之, 不精則雖多無益。" 柳順汀曰: "以大臣爲都元帥, 則臣與成希顔, 當下歸, 但臣有病, 精神昏耗, 恐不能料事。 且許硡、具之愼, 已爲從事官, 今以臺諫爲辭, 此不可也。" 上曰: "政院云: ‘從事官但掌書記。’ 誰不可爲?" 柳順汀曰: "今者寇在門庭, 不可使人人謀議。" 兵曹判書金應箕曰: "大臣在此則, 兩道應變, 必左右處置。" 金壽童曰: "或云當遣大臣, 或云不可, 須於今夜定之。" 上曰: "都體察使下去, 則可鎭民心。" 賓廳宰相啓曰: "倭人上來在途者, 中路聞變, 則恐刃傷我國人。 且與已肅拜者
                【詣王宮進名拜庭者, 名曰: ‘肅拜。’】
              不同, 請遣人於中路, 剪除何如?" 上曰: "可。"

○領議政金壽童ㆍ右議玫成希顔啓曰: "濟州防禦所, 本七處, 今若設立權管, 則當率下人而去, 恐糧料不足, 貽弊軍民。 若加設軍官五人, 二人分遣防禦處, 且旌義、大靜, 距濟州不邇, 又加軍官各一人何如?" 傳曰: "可。" 又啓曰: "前日慶尙道節度使啓曰: "倭奴移置熊川、薺浦倉庫之物於加德島、絶影等島。 絶影則臣等所不知, 加德島則近於安骨浦。 倭寇若隱伏於此, 則驅逐之可也。 且廷議, 或云聚兵船搜捕, 以示其威, 或云水戰, 非我長技, 幸一船見敗, 則戰勝之後, 挫威不小。 令都元帥, 見勢措置何如?" 傳曰: "可。"

○壬戌/御朝講。 掌令柳思敬、司諫李鐵鈞等, 啓韓汲、李茁、具詮、李芑等事, 侍講官金寬、司經黃汝獻, 亦論李茁事, 請勿收議, 速從臺諫之言。 特進官辛允武曰: "義州牧使具詮事, 臣聞之久矣。 臣曾爲義州判官, 華使往來之際, 能辦諸事者, 只有官奴五人而已。 今聞三人, 皆殞於杖下。 若犯死罪, 當依律論斷, 何得擅殺? 其罪不止於罷職。" 特進官洪景舟曰: "韓倫妻族蘇繼祖者, 亦自熊川圍中逃出。 日者爲臣言, 初倭賊冒夜卒至, 環立城門, 高聲鼓躁, 城中人吏等云: ‘前日禹終孫爲縣監時, 倭人圍城恐動, 執終孫, 以劍背加頸而刦之, 安知不如曩時之事? 韓倫亦疑其如是, 戒之勿射。 及天明見之, 賊勢大張, 倫守城力戰。 獨有通引,
                【小吏之稱】
              射中三人, 李海所率破陣軍, 以(銃銅)
                〔銃筒〕
              中賊防牌, 其酋敗走。 倫率軍出城, 追奪劍楯, 賊少退。 李海、尹孝聘, 從北門破鎖鑰逃出。 第五日, 金錫哲率軍, 出其不意, 踰山而戰, 未及成陣, 倭賊突進, 錫哲北走。 當李海等逃出時, 城中人心已搖, 及錫哲北走, 人心益懼, 乘夜潛逃者, 不知其數。 軍卒與吏人, 無一人守城, 韓倫亦懦弱, 又從而逃走, 以致城陷。 倫則已定罪矣, 其軍官、吏士等, 根尋治罪何如? 非徒熊川人也, 李友曾、金世鈞軍官, 亦不肯爲其將(杆)
                〔扞〕
              衛, 此而不懲, 則軍令不嚴, 後日之禍, 誠爲可慮。 我國人心不固, 見主將窘急, 下人必棄而走。 昔羅嗣宗爲賊所執, 軍官等望見而不進, 嗣宗招之而不應, 誠可痛心。 今此人吏, 不可不懲。" 上曰: "都元帥必聞見矣, 當更下諭, 詳問以懲。"

○慶尙右道兵馬節度使柳聃年馳啓曰: "今來倭奴, 以島主欲作賊, 大擧聚軍來告, 故防禦諸事, 益加措置待變矣。 今觀平時羅來附之勢, 則三浦倭人等告島主, 自作叛亂, 欲爲刼和, 再度致敗後, 絶無和親之望, 島主反結三浦之倭。 故右倭等, 彼此俱失其所, 生業無由, 托以進告事變爲辭, 不避誅戮, 肉袒來附, 則隨後出來之人, 亦必繼蹤, 其接置當如何耶? 若島主代官, 持書契出來, 則例必館待, 今倭館及熊川
              薺浦官舍, 竝被燒蕩, 尙未(修茸)
                〔修葺〕
              , 何以處之?" 事下防禦廳。